
Atklātā konkursā
„Aizvietotājizpilde (gaisvadu demontāža)”

1. Pakalpojuma pamatojums un apraksts
1.1. [bookmark: _Hlk161732692]Uzraugot un kontrolējot būvniecības tiesiskumu Rīgas valstspilsētas administratīvajā teritorijā, Rīgas valstspilsētas pašvaldības Pilsētas attīstības departaments (turpmāk – Departaments vai Pasūtītājs) ir tiesīgs izdot administratīvo aktu, ar kuru Objekta īpašniekam uzliek par pienākumu veikt Objekta demontāžu. Ja administratīvais akts netiek izpildīts labprātīgi, Departamentam ir jāspēj nodrošināt tā izdoto administratīvo aktu piespiedu izpilde. Departaments veic/uzdod citai personai veikt administratīva akta piespiedu izpildi ar aizvietotājizpildes palīdzību, veicot Objektu demontāžu normatīvajos aktos noteiktajā termiņā, utilizēšanu un demontāžas vietas sakārtošanu normatīvajos aktos noteiktajā kārtībā.
1.2. Pilsētvides uzlabošanas nolūkos nepieciešams veikt gaisvadu un to konstrukciju  (turpmāk kopā – Objekti) demontāžu, ja tie ir nelikumīgi izvietoti, bez saskaņotas būvniecības dokumentācijas. Elektronisko sakaru gaisvadu demontāža jāveic būvkomersantam, pamatojoties uz sertificēta būvspeciālista izstrādātu paziņojumu par būvniecību, dokumentus iesniedzot BIS portālā. Pēc demontāžas darbu veikšanas  jāveic Objektu transportēšanu, utilizēšanu un demontāžas vietas sakārtošanu.
2. Atbilstība normatīvajiem aktiem 
2.1. Saskaņā ar Būvniecības likuma 18. panta otro daļu būvdarbi, kas uzsākti vai tiek veikti bez būvprojekta, akceptētas apliecinājuma kartes vai akceptēta paskaidrojuma raksta, bez būvatļaujas vai pirms tam, kad izdarīta atzīme par attiecīgo nosacījumu izpildi, gadījumos, kad attiecīgie lēmumi saskaņā ar normatīvajiem aktiem ir nepieciešami, ir kvalificējami kā patvaļīga būvniecība. 
2.2. Saskaņā ar Būvniecības likuma 18. panta piektās daļas 1. un 2. punktu, ja būvinspektors konstatē patvaļīgu būvniecību, viņš aptur būvdarbus un sagatavo atzinumu, bet iestāde pieņem vienu no šādiem lēmumiem:
2.2.1. par iepriekšējā stāvokļa atjaunošanu, ja konkrētā objekta būvniecību attiecīgajā teritorijā nepieļauj normatīvie akti vai būvdarbi uzsākti pirms atzīmes izdarīšanas par projektēšanas nosacījumu izpildi — neatkarīgi no apstākļiem, kādēļ attiecīgā darbība nav tikusi veikta;
2.2.2. par atļauju veikt būvniecību pēc būvniecību regulējošu normatīvo aktu prasību izpildes, bet gadījumos, kad patvaļīgas būvniecības rezultātā nodarīts kaitējums videi, — arī pēc tā novēršanas vides un dabas aizsardzību regulējošos normatīvajos aktos noteiktajā kārtībā. Ja lēmums par atļauju veikt būvniecību būvvaldes noteiktajā termiņā netiek izpildīts, būvvalde var lemt par iepriekšējā stāvokļa atjaunošanu.
2.3. Atbilstoši Rīgas teritorijas plānojuma 227. punktam, atjaunojot, pārbūvējot vai ierīkojot jaunus elektriskos tīklus un elektronisko sakaru tīklus, tos izvieto pazemes kabeļu līnijās, izņemot situācijās, kad pazemes kabeļlīnijas nav iespējams izbūvēt esošo inženiertīklu izvietojuma dēļ.
2.4. Rīgas domes 07.02.2006. saistošo noteikumu Nr. 38 „Rīgas vēsturiskā centra un tā aizsardzības zonas teritorijas izmantošanas un apbūves noteikumi” 72.2. apakšpunktā noteikts, ka pilsētbūvniecības pieminekļu teritorijās elektronisko sakaru tīklus izvieto tikai pazemes kabeļu līnijās.
2.5. Saskaņā ar Administratīvā procesa likuma 369. panta pirmo daļu, ja administratīvais akts uzliek adresātam pienākumu izpildīt noteiktu darbību, ko faktiski un tiesiski var izpildīt arī izpildiestāde, cits publisko tiesību subjekts vai privātpersona, šo administratīvo aktu var izpildīt ar aizvietotājizpildes palīdzību. Šādā gadījumā izpildiestāde šo darbību izpilda pati vai uzdod to izpildīt citam publisko tiesību subjektam.
2.6. Būvniecības likuma 12.panta astotajā daļā ir noteikts, ka būvvalde vai institūcija, kura pilda būvvaldes funkcijas (Departaments) var veikt būvniecības administratīvā procesa ietvaros izdota administratīvā akta piespiedu izpildi.
2.7. Iecere ir jāizstrādā, jāsaskaņo un jāveic demontāžu atbilstoši Ministru kabineta 19.08.2014. noteikumiem Nr.500 „Vispārīgie būvnoteikumi”, Ministru kabineta 19.08.2014. noteikumiem Nr.501 „Elektronisko sakaru inženierbūvju būvnoteikumi”, Ministru kabineta 09.05.2017. noteikumiem Nr. 253 „Atsevišķu inženierbūvju būvnoteikumi”.
3. Darba mērķis
Pēc Pasūtītāja pieprasījuma veikt Objektu demontāžu, tādejādi nodrošinot normatīvo aktu prasību izpildi, pilsētvides sakārtošanu, pilsētas vizuālā skata uzlabošanu.
4. Darba uzdevumi:
4.1. sertificēts būvspeciālists izstrādā un normatīvajos aktos noteiktā kārtībā saskaņo dokumentāciju elektroniskā sakaru tīkla demontāžai; 
4.2. gaisvadu demontāža, transportēšana un utilizācija gaisvadiem no 0-50 m;
4.3. gaisvadu demontāža, transportēšana un utilizācija gaisvadiem virs 50 m.
Pēc darba uzdevuma saņemšanas pakalpojuma sniedzējs veic tajā norādītos darbus šīs tehniskās specifikācijas 4. un 6.punktā minētajā apmērā un termiņā. 
5. [bookmark: _Hlk171510567][bookmark: _Hlk171510466]Darba izpildes termiņi:
5.1. Pakalpojuma sniedzējs veic pakalpojumus pēc Pasūtītāja pieprasījuma. Pasūtītājs pieprasījumu veic ar e-pasta starpniecību, sagatavojot darba uzdevumu un tajā norādot demontējamo objektu kā arī citu nepieciešamo informāciju, kura tiek nosūtīta uz pakalpojuma līgumā norādītās kontaktpersonas e-pastu.
5.2. Pēc darba uzdevuma  saņemšanas, pakalpojuma sniedzējs apstiprina pieprasījuma saņemšanu un 1 (viena) mēneša laikā veic darba uzdevumā norādīto Objektu demontāžas projekta saskaņošanu, kas atrunāta tehniskās specifikācijas 6. daļā.
5.3. Darba uzdevumā norādīto Objektu demontāžu un demontāžas vietas sakārtošanu (Objekta demontāžas procesā radušos atkritumu savākšanu, aizvešanu) pakalpojuma sniedzējs veic 1 (vienas) dienas laikā no Objektu demontāžas brīža.
5.4. Darba uzdevumā norādīto Objektu utilizāciju pakalpojuma sniedzējs veic ne vēlāk kā 5 (piecu) darba dienu laikā no Objektu demontāžas brīža.
5.5. Pēc visu darba uzdevumā norādīto darbu izpildes pakalpojumu sniedzējs 5 (piecu) darba dienu laikā iesniedz Pasūtītājam parakstīšanai darbu pieņemšanas–nodošanas aktu.
6. Darba secība un formāts. 
	  Pakalpojuma sniedzējs:
6.1. izstrādā paziņojumu par būvniecību – nojaucamā elektronisko sakaru tīkla attēlojumu uz topogrāfiskā plāna vai būvju situācijas plāna;
6.2. sagatavo skaidrojošo aprakstu par plānotajiem darbiem un darbu metodēm;
6.3. saskaņo darba organizācijas projektu ar trešajām personām, kuru tiesības tiek skartas;
6.4. veic paziņojumā par būvniecību norādīto gaisvadu līniju demontāžu;
6.5. pēc būvdarbu pabeigšanas iesniedz BIS portālā paziņojumu par elektronisko sakaru tīkla demontāžas pabeigšanu, kur pievienots arī ģeodēziskajos darbos sertificētas personas izstrādāts izpildmērījums  par līnijveida inženierbūves nojaukšanu.









